b"\n_START_ARTICLE_\nAndebum\xc3\xa5l\n_START_PARAGRAPH_\nAndebum\xc3\xa5l er dialekten som blir snakka i Andebu kommune. Andebum\xc3\xa5let er en vikv\xc3\xa6rsk dialekt, med typiske trekk som kl\xc3\xb8yvd infinitiv og -\xc3\xa6r, -\xc3\xa6ne-b\xc3\xb8ying av hankj\xc3\xb8nnsord i flertall._NEWLINE_I dag er andebum\xc3\xa5let under sterkt press fra de st\xc3\xb8rre \xc3\xb8stlandsm\xc3\xa5la rundt Oslo (via kystbyene i Vestfold), som de fleste andre dialektene p\xc3\xa5 \xc3\x98stlandet._NEWLINE_I perioden fra 1900 til 1945 blei landsm\xc3\xa5l brukt av noen personer fra kommunen, fordi landsm\xc3\xa5let var n\xc3\xa6rere den gamle dialekten i omr\xc3\xa5det. Det var ogs\xc3\xa5 et vedtak i kommunestyret p\xc3\xa5 dette._NEWLINE_Det er til dels store lokale variasjoner i andebum\xc3\xa5let, men det avhenger som oftest av hvor mye dialekten er p\xc3\xa5virka av bym\xc3\xa5la rundt (da s\xc3\xa6rlig av dialektene i T\xc3\xb8nsberg og Sandefjord).\n_START_SECTION_\nModerne andebum\xc3\xa5l\n_START_PARAGRAPH_\nDet typiske i dag er b\xc3\xb8yinga av hankj\xc3\xb8nnsord i flertall (-\xc3\xa6r, -\xc3\xa6ne), men den er ogs\xc3\xa5 p\xc3\xa5 vikende front. Men dette er ei aktiv form blant dem som bruker den, og nyord av hankj\xc3\xb8nn f\xc3\xa5r denne b\xc3\xb8yinga, (CD-\xc3\xa6r, blogg\xc3\xa6r). Mange faste uttrykk med bevarte gamle former fins: \xc2\xabde' g\xc3\xa5r s\xc3\xa5 de' gviner\xc2\xbb (n\xc3\xa5r noe g\xc3\xa5r veldig fort). Diftongen 'ei' er au til en stor del bevart, mens diftongen 'au' som oftest har g\xc3\xa5tt over til '\xc3\xa6vv'. Tjukk l er bevart, og tjukk l for tidligere 'r\xc3\xb0' er til dels bevart. Tre kj\xc3\xb8nn er bevart."